SKRIFTLIG FORESPØRGSEL P-1989/99

af Norbert Glante (PSE) til Kommissionen

(28. oktober 1999)

Om: Kommissionens foranstaltninger til forberedelse af beslutningen om faste bogpriser

I sin beslutning (B4-0991/98) om fælles fastsættelse af bogpriser på tværs af grænserne af 20.11.1998(1) vedtog Europa-Parlamentet bl.a. følgende:

2. anmoder Kommissionen om, inden der træffes en endelig afgørelse om de uafgjorte procedurer, at opstille pålidelige og sammenlignelige indikatorer og oplysninger om den samlede situation og situationen inden for de forskellige dele af bogmarkedet i EU's medlemsstater og sprogområder;

4. opfordrer Kommissionen til med deltagelse af repræsentanter for den grænseoverskridende handel med bøger at gennemføre en offentlig høring vedrørende prisfastsættelse, såvel for så vidt angår undersøgelse af betydningen af EF-traktatens artikel 128, stk. 4, og også andre konkurrencemæssige, kulturelle og forbrugerpolitiske aspekter;

5. anmoder Kommissionen om at tilpasse sin EU-politik vedrørende aftalen om bogpriser til ovennævnte kulturelle krav, navnlig i de grænseoverskridende sprogområder, og muliggøre fortsættelsen af de eksisterende ordninger med faste bogpriser, navnlig i de samme sprogområder;

6. kræver, at der bliver indført en bindende ordning, som ved siden af de nationale bogprisfastsættelsesordninger muliggør retmæssigheden af bilaterale aftaler om bogprisfastsættelse inden for identiske sprogområder, og som ikke er i modstrid med konkurrencereglerne;

Hvilke skridt og foranstaltninger har Kommissionen truffet for at efterleve disse henstillinger fra Europa-Parlamentet?

(1) EFT C 379 af 7.12.1998, s. 391.

Svar afgivet på Kommissionens vegne af Mario Monti

(15. november 1999)

Med hensyn til punkt 2 i Parlamentets beslutning (B4-0991/98) om de faste bogladepriser mellem Tyskland og Østrig har Kommissionen med henblik på sin beslutning angående den anmeldelse, som den havde modtaget fra tyske og østrigske forlag angående det grænseoverskridende fastprissystem for bøger i Tyskland og Østrig, samt de forskellige klager mod dette system igennem flere år gennemført en omfattende undersøgelse af bogbranchen i medlemsstaterne blandt flere aktører, bl.a. forlag og boghandler i Tyskland og Østrig, og den har foretaget en markedsanalyse. Under disse undersøgelser har de anmeldende parter og klagerne i den igangværende sag også fået lejlighed til at fremlægge omfattende oplysninger om situationen på bogmarkedet i EU. Kommissionen råder derfor i dag over alle de indikatorer og alle de oplysninger, den har brug for til at fastlægge sin endelige holdning.

Med hensyn til punkt 4 i den ovennævnte parlamentsbeslutning erindrer Kommissionen om, at den i henhold til de gældende procedurebestemmelser(1), den 16.-17. september 1998 foretog høring af parterne og klagerne samt andre tredjeparter, bl.a. repræsentanter for forfattere, i de ovennævnte sager for i fuldt omfang at tilgodese alle de implicerede interesser.

Med hensyn til punkt 5 og 6 i den parlamentsbeslutning, det ærede medlem henviser til, vil Kommissionen gerne minde om, at den kun kan træffe sin beslutning inden for de gældende retlige rammer, der afstikkes af EF-traktaten, således som den er blevet fortolket af EF-Domstolen. Inden for de retlige rammer, som de grænseoverskridende fastprissystemer for bøger må vurderes i, er de gældende bestemmelser, der skal lægges til grund, konkurrencereglerne i EF-traktatens artikel 81 (tidl. artikel 85) ff. samt kulturklausulen i EF-traktatens artikel 151 (tidl. artikel 128), stk. 4. Disse bestemmelser åbner mulighed for en indgående analyse af hvert enkelte tilfælde, med mulighed for at tage hensyn til alle relevante aspekter, herunder også de kulturelle. Det fremgår klart af de beslutninger, Kommissionen allerede tidligere har truffet på området, og retspraksis i forbindelse hermed(2).

I henhold til EF-traktatens artikel 151, stk. 4, skal Kommissionen tage hensyn til de kulturelle aspekter i sin indsats i henhold til andre bestemmelser i EF-traktaten, bl.a. for at respektere og tilgodese den kulturelle mangfoldighed i EU. I sin anvendelse af EF-traktatens konkurrenceregler foretager Kommissionen derfor en positiv undersøgelse af, om en aftale eller en praksis har et kulturelt sigte og indeholder bestemmelser af kulturel art, der rent faktisk giver sig udslag i praksis og kan retfærdiggøre konkurrencebegrænsninger, der står i forhold til de tilstræbte mål. Denne vurdering foretages inden for rammerne af en eventuel anvendelse af EF-traktatens artikel 81, stk. 3, der giver Kommissionen mulighed for at indrømme fritagelse til konkurrencebegrænsende aftaler og praksis, der indebærer større fordele end ulemper for forbrugerne, bl.a. når de pågældende aftaler eller former for praksis kun indebærer de konkurrencebegrænsninger, der er strengt nødvendige for at nå det tilsigtede mål og ikke udelukker konkurrencen for en væsentlig del af de berørte produkter. Kommissionen tager også hensyn til de ændringer, parterne måtte foretage. Kulturelle fordele kan i forbindelse hermed betragtes som fordele for forbrugerne. Det må således konkluderes, at der under hensyn

til EF-traktatens artikel 151, stk. 4, kun kan indrømmes fritagelse til et grænseoverskridende fastprissystem for bøger, hvis den pågældende aftale eller praksis opfylder alle betingelserne i EF-traktatens artikel 81, stk. 3, hvilket bl.a. forudsætter, at de påberåbte kulturelle fordele er klart påviselige.

(1) Jf. artikel 19 i Rådets forordning nr. 17 af 6. februar 1962 Første forordning om anvendelse af bestemmelserne i traktatens artikel 85 og 86, EFT 13 af 21.2.1962, senest ændret ved forordning (EF) 1216/1999, EFT L 148 af 15.6.1999, og Kommissionens forordning nr. 1999/0063/EØF af 25. juli 1963 om udtalelser i henhold til artikel 19, stk. 1 og 2, og forordning nr. 17, EFT 127 af 20.8.1963; forordning nr. 1999/0063/EØF er i mellemtiden blevet ophævet og erstattet af Kommissionens forordning (EF) 2842/98 af 22. december 1998 om høring af parter i visse procedurer efter EF-traktatens artikel 85 og 86, EFT L 354 af 30.12.1998.

(2) Se Kommissionens beslutning af 25. november 1981, VBBB og VBVB, EFT L 54 af 25.2.1982, og beslutning af 12. december 1988, Publishers Association Net Book Agreements, EFT L 22 af 26.1.1989, samt EF-Domstolens dom af 17. januar 1984 i de forenede sager 43 og 63/82, VBVB og VBBB/Kommissionen, Sml. 1984, s. 17, Førsteinstansrettens dom af 9. juli 1992 i sag T-66/89, Publishers Association/Kommissionen, Sml. 1992, s. II-1995, samt EF-Domstolens dom af 17. januar 1995 i sag C-360/92 P, Publishers Association/Kommissionen, Sml. 1995, s. I-23.